Marrëdhëniet Izrael-Iran
Gjatë vitit 2013 konfrontimet mes Izraelit dhe Iranit mund të shtohen.
Analistët dhe formuliesit e politikave parashikojnë që konfrontimet mes Izraelit dhe Iranit, si dhe ato mes izraelitëve dhe palestinezëve, do të jenë sfida për vitin e ardhshëm. Korrespondenti i Zërit të Amerikës Scott Bobb njofton nga Jeruzalemi: Me përfundimin e vitit 2012, analistët politikë në Izrael parashikuan se tensionet me Iranin lidhur me programin bërthamor mund të jenë sfida më e madhe për Izraelin vitin e ardhshëm. Në fjalimin e tij me rastin e fundit të vitit, kryeministri izraelit Benjamin Netanjahu paralajmëroi për rreziqe në rastin e pasurimit të uraniumit nga Irani, për ndërtimin e një arme bërthamore. Zoti Netanjahu tha se Izraeli është përgatitur të sulmojë objektet bërthamore të Iranit dhe në se do të jetë e nevojshme, ta bëjë këtë pa mbështetjen amerikane. Irani thotë se programi i vendit është për synime paqësore dhe se në do të sulmohej, do të hakmerrej. Një analist i Institutit për Studime për Sigurinë Kombëtare, Shlomo Brom, thotë se udhëheqja e Iranit, megjithë retorikën, do ta shmangte një konfrontim ushtarak. Dhe ai beson se Izareli i ka aftësitë ushtarake për t’i rezistuar një sulmi Iranian. Analisti Brom thotë se në se Irani kryen sulme ndaj objektivave jo-izraelite, si psh. rrugët e transportimit të naftës, kjo do t’i fuste fuqitë perëndimore në konflikt dhe do të krijonte ndjenjën e fyerjes kundër Izraelit mes qytetarëve perëndimorë. Megjithatë, analistë palestinezë e shohin çështjen më shqetësuese në rajon, si shumë pranë tyre. Drejtori i Qendrës për Bashkëpunimin dhe Paqen Ndërkombëtare në Jeruzalemin Lindor, Rami Nasrallapërh, thotë se udhëheqësit izraelitë e mohojnë konfliktin e tyre me palestinezët. Përsëri, pak shpresa ka që bisedimet e paqes mes izraelitëve dhe palestinezëve do të rifillojnë në të ardhmen e afërt. Marrëdhëniet u keqësuan në nëntor, pas një operacioni ushtarak të Izraelit, që synonte neutralizimin e raketave që hedhin militantë palestinezë në Gazë. Të dyja palët deklaruan fitoren pas konfliktit 8-ditor. Izrarli pati sukses në pakësimin e kërcënimit me raketa nga Gaza për disa kohë. Por analisti nga Gaza Mkhaimar Abusada, thotë se konflikti e forcoi mbështetjen për grupin islamik Hamas, udhëheqësit e të cilit janë zotuar se do ta shkatërrojnë Izraelin. Për më tepër, thotë ai, konflikti dobësoi Presidenti e Autoritetit Palestinez Mahmud Abbas, të njohur si Abu Mazen, lëvizja Fatah e të cilit mbështet zgjidhjen e konfliktit përmes negociatave. Konflikti i Gazës lehtësoi izolimin e Hamasit, ndërsa disa ministra të jashtëm nga rajoni vizituan për herë të parë zonën, që kur grupi mori pushtetin 5 vjet më parë. Një javë pas ndalimit të luftimeve, zoti Abbas shkoi në Kombet e Bashkuara, ku Asambleja e Përgjithshma miratoi me shumicë dërrmuese votash ngritjen e nivelit të palestinezëve në një shtet jo-anëtar, me rol vëzhgues. Izraeli reagoi me zemërim, duke autorizuar ndërtime të reja në Bregun Perëndimor dhe ndërprerjen e remitencave nga taksat për Autoritetin Palestinez. Analisti nga Jeruzalemi Lindor, Nasrallah, thotë se votimi në OKB e fuqizoi, por pak e ndryshoi pozicionin e palestinezëve për zotin Abas. Analisti nga Izraeli Brom thotë se shqetësim për Izarelin është se shumë vende evropiane abstenuan, ose votuan në favor të rezolutës palestineze, por nuk e kundërshtuan atë. Ndjenja e izolimit e Izraelit po bëhet më komplekse nga përmbysjet në shtetet arabe fqinjë dhe nga fuqizimi i islamikëve. Palestinezë të moderuar mendojnë se çështjes së tyre nuk do t’i kushtohet rëndësi ndërsa udhëheqësit arabë përqëndrohen fillimisht tek problemet e tyre të brendshme. Militantët palestinezë megjithatë, kanë shpresë se udhëheqësit e rinj që do të vijnë në rajon, do t’i mbështesin më shumë aspiratat e tyre, si dhe metodat e nevojshme për arritjen e këtyre aspiratave.